যে মন্দিরা নন্দীকে চিনতাম সেই মন্দিরা আর এই গ্রন্থের লেখিকা মন্দিরা এক কি না গ্রন্থটি পাঠ করার আগে এ নিয়ে আমার সংশয় ছিল। যখন বইটি পড়া শুরু করেছি তখন আমার সে সংশয় ঘুচে গেল। স্মৃতির দরজা এক এক করে খুলে গেল। দূর থেকে দেখা দুই বোন ইন্দিরা নন্দী আর মন্দিরা নন্দী এবং রুচিসিণগ্ধ তাঁর শিক্ষয়িত্রী মা শান্তি নন্দী, মানবহিতৈষী ডা. মন্মথনাথ নন্দীসহ একটি পরিবার তাঁদের অর্জন, তাঁদের অবস্থান নিয়ে জ্বলজ্বল করে উঠল। মন্দিরার মাও ছিলেন রুচিমান, সংগীত অনুরাগী এক শিক্ষয়িত্রী। গ্রন্থটিতে মায়ের কথাও আছে। তিনি ছিলেন নারী শিক্ষা মন্দির বিদ্যায়তনের প্রধান শিক্ষক্ষকা। পরবর্তীকালে বাংলাবাজার স্কুলেও পড়িয়েছেন। তাঁর ব্যক্তিত্বের প্রভায় বহু শিক্ষার্থী যে আলোকপ্রাপ্ত হয়েছিলেন অনেকের স্মৃতিচারণ থেকে সে-কথা অবশ্য জানা যায়। বইটিতে আছে তৎকালীন ঢাকা শহরের বনেদি ও সংস্কৃতিমনস্ক, শিক্ষা-দীক্ষায় রুচিমান কয়েকটি পরিবারের কথা, আছে মন্দিরার বেড়ে ওঠার সময়। মন্দিরা এই বইটিতে তাঁর সহপাঠীদের ঔদার্য, আতিথেয়তা ও সহমর্মিতার কথা এতো হৃদয়গ্রাহী ভাষায় বর্ণনা করেছেন, যা মানবিক চেতনারও দলিল। তুচ্ছ তুচ্ছ ঘটনার মধ্য দিয়ে এ উঠে এসেছে। সঙ্গে বর্ণনা করেছেন তৎকালীন উদারচেতা মুসলিম পারিবারিক পরিম-লের প্রসঙ্গও।